Zoutnet | News in brief | Moenie vergeet om daardie wenfoto's in te stuur nie
Moenie vergeet om daardie wenfoto's in te stuur nie
News in brief - Date: 19 June 2022
Written by: Andries van Zyl / Viewed: 269
Die streek se fotograwe het nog so twee weke kans om hulle wenfoto's vir die maand van Junie vir die Zoutpansberger se maandelikse kalenderfoto-kompetisie in te skryf.
Fotograwe sal tot en met die laaste week van elke maand hê om hulle foto's vir daardie maand in te skryf en 'n wenfoto sal vir elk van die 12 maande gekies word.
'n Maksimum van vyf foto's per fotograaf per maand kan ingestuur word. Oudergewoonte soek ons na daardie spesiale foto wat die uniekheid van die Soutpansberg-streek uitbeeld, van unieke landmerke en besienswaardighede tot die natuurlewe. Die foto moet egter binne die afgelope 24 maande geneem gewees het en moet die fotograaf se eie werk wees.
'n Prys van R600 sal vir elke maand se wenfoto betaal word. Elke maand se wenfoto sal in die laaste week van die maand gepubliseer word. Deur die maand sal van die beter inskrywings wat ontvang is ook gepubliseer word. Wat beoordeling betref, sal gekyk word na tegniese aspekte soos beligting, skerpheid en komposisie.
Slegs hoë-resolusie digitale foto's (verkieslik landskap-formaat) sal aanvaar word. Die foto's kan in hoë resolusie per e-pos gestuur word (een-vir-een indien dit groot foto's is), of op CD of geheuestokkie ingehandig word by die kantore van die Zoutpansberger te Joubertstraat 16B in Louis Trichardt. Elke inskrywing moet vergesel wees van die fotograaf se naam, kontakbesonderhede, waar die foto geneem is en met watter kamera dit geneem is.
Die 12 wenfoto's sal aan die einde van die jaar in 'n groot-formaat muurkalender vir 2023 saamgevat word. Die kalender sal dan onder meer deur die Zoutpansberger gebruik word vir bemarkingsdoeleindes.
Vir meer inligting oor die kompetisie, skakel Andries by tel. 082 603 2419 of 015 516 4997 (tydens kantoorure). Hoë-resolusie foto's kan ook aan hom gestuur word per e-pos na news@zoutnet.co.za.
Hierdie Bosveld-sonsondergang is afgeneem deur Wouter Veldman van Musina met sy Pentax K-S2 kamera met 10-17 mm Pentax lens. Sy lensopening was F4 met 'n sluiterspoed van 1/13 van 'n sekonde en filmspoed van 100 ISO.